
	                       Republika Hrvatska

	        Visoki prekršajni sud Republike Hrvatske


                                  Zagreb
									     Broj: IR-123/2026


			          R E P U B L I K A  H R V A T S K A

                                                         R J E Š E N J E


Visoki prekršajni sud Republike Hrvatske u vijeću sastavljenom od sudaca: Ivane Bosnić-Kovačić kao predsjednice vijeća, te Katice Lučić i Mladena Genca kao članova vijeća, uz sudjelovanje sudske savjetnice Hane Bogović, kao zapisničarke, u prekršajnom postupku protiv okrivljenice Paule Vila, zbog prekršaja iz čl. 286. st. 12. i čl. 289. st. 4. Zakona o sigurnosti prometa na cestama („Narodne novine“, broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23, 145/24), čl. 54. st. 3. u svezi sa st. 1. t. 1. Zakona o suzbijanju zlouporabe opojnih droga („Narodne novine“, broj 107/01, 87/02, 163/03, 141/04, 40/07, 149/09, 84/11, 80/13, 39/19) i čl. 29. st. 1. t. 1. Zakona o osobnoj iskaznici („Narodne novine“, broj 62/15, 42/20, 144/20, 114/24), rješavajući o žalbi okrivljenice Paule Vila podnesenoj protiv rješenja Općinskog  prekršajnog suda u Splitu, broj: Pp-12930/2026-3, od 23. kolovoza 2026., u sjednici vijeća održanoj dana 28. kolovoza 2026.,  

r i j e š i o   j e


Odbija se kao neosnovana žalba okrivljenice Paule Vila i potvrđuje pobijano rješenje.

Obrazloženje 


[bookmark: _GoBack]1.Pobijanim rješenjem prvostupanjskog suda donesenim temeljem čl. 135. st. 1. t. 3. Prekršajnog zakona okrivljenici Pauli Vila određeno je zadržavanje od 23. kolovoza 2026. u 04,10 sati do 6. rujna 2026. u 12,00 sati, kada se ima pustiti na slobodu.
 
 2. Protiv prvostupanjskog rješenja okrivljenica je pravodobno podnijela žalbu, navodeći u bitnom osobne prilike, izražavajući kajanje, te moli uvjetnu kaznu i psihosocijalni tretman na otoku Rabu.

3. Žaliteljica predlaže da se iz razloga navedenih u žalbi, ista prihvati.
 
4. Žalba nije osnovana.

5. Rješavajući o žalbi ovaj sud je našao da su postojali svi zakonski uvjeti za donošenje pobijanog rješenja o zadržavanju okrivljenice Paule Vila.

6. Naime iz stanja spisa proizlazi da je Policijska uprava splitsko-dalmatinska, Policijska postaja Solin podnijela optužni prijedlog protiv okrivljenice, zbog prekršaja iz čl. 286. st. 12. i čl. 289. st. 4. Zakona o sigurnosti prometa na cestama, čl. 54. st. 3. u svezi sa st. 1. t. 1. Zakona o suzbijanju zlouporabe opojnih droga i čl. 29. st. 1. t. 1. Zakona o osobnoj iskaznici, temeljem kojeg je okrivljenica i ispitana pred prvostupanjskim sudom.

7. Prvostupanjski sud je nakon ispitivanja okrivljenice pravilno ocijenio da postoji bojazan da će okrivljenica, koja je već višestruko prekršajno kažnjavana zbog prekršaja iz čl. 54. st 3. Zakona o suzbijanju zlouporabe droge i kažnjavana zbog prekršaja iz čl. 286. st. 12. i čl. 289. st. 4. Zakona o sigurnosti prometa na cestama, a koje odluke se navode u obrazloženju pobijanog rješenja, ponoviti istovrsna djela.
 
8. Odredbom čl. 135. st. 1. t. 3.  Prekršajnog zakona propisano je da ako je protiv određene osobe podnesen optužni prijedlog za prekršaj propisan zakonom, a radi se o prekršaju protiv javnog reda i mira, prekršaju vezanom za nasilje u obitelji, prekršaju vezanom za sprječavanje nereda na sportskim natjecanjima ili prekršaju za koji se može izreći kazna zatvora ili novčana kazna veća od 1327,23 eura, sud može sam ili na prijedlog tužitelja, nakon što je ispitao okrivljenika i utvrdio da ne postoje razlozi za odbacivanje optužnog prijedloga  iz čl. 161. ovog Zakona, odrediti zadržavanje te osobe ako osobite okolnosti opravdavaju bojazan da će ponoviti istovrsni prekršaj. Nadalje, odredbom čl. 135. st. 2. Prekršajnog zakona propisano je da ukupno trajanje zadržavanje u prekršajnom postupku ne može biti dulje od 15 ( petnaest) dana prije donošenja nepravomoćne presude, računajući u to vrijeme uhićenja.

9. Imajući u vidu citirane odredbe, ovaj sud je našao da je prvostupanjski sud pravilno utvrdio sve činjenice vezane za donošenje rješenja o određivanju zadržavanja okrivljenice, te je iste valjano obrazložio, koje obrazloženje  prihvaća i ovaj sud.
        
10. Po ocjeni ovog suda žalbeni navodi žaliteljice ne dovode u sumnju pravilnost i zakonitost pobijanog rješenja, tim više što prema stanju spisa, podacima prekršajne evidencije, od 23.8.2026. proizlazi da je okrivljenica dvanaest puta prekršajno kažnjavana. 

11. Slijedom navedenog valjalo je žalbu okrivljenice odbiti kao neosnovanu i potvrditi prvostupanjsko rješenje o zadržavanju. 


U Zagrebu 28. kolovoza 2026. 


Zapisničarka:	            	       			        Predsjednica vijeća:
		
Hana Bogović, v.r.	            			                  Ivana Bosnić-Kovačić, v.r.

	                                                        	
Rješenje se dostavlja Općinskom prekršajnom sudu u Splitu u 4 otpravka: za spis, okrivljenicu i tužitelja.	
	
     					  Za točnost otpravka – ovlašteni službenik		                                            Upraviteljica zajedničke sudske pisarnice:

						                       Edita Vrkljan

